b'\n_START_ARTICLE_\nMihail Jurjevi\xc4\x8d Lermontov\n_START_SECTION_\n\xc5\xbdivljenjepis\n_START_PARAGRAPH_\nMihail Jurjevi\xc4\x8d Lermontov se je rodil leta 1814 v Moskvi, mladost je pre\xc5\xbeivel na posestvu bogate plemi\xc5\xa1ke babice, saj mu je mati zgodaj umrla, o\xc4\x8de, ki v dru\xc5\xbeini ni bil za\xc5\xbeelen, pa se je v zameno za sinovo dobro izobrazbo otroku odpovedal. Lermontov je \xc5\xbee zelo zgodaj za\xc4\x8del prebirati Byrona, Schillerja in Pu\xc5\xa1kina ter pisati. Po dveh letih \xc5\xa1olanja na moskovski filozofski fakulteti je moral zaradi spora z enim izmed svojih profesorjev zapustiti univerzo. Preselil se je v Sankt Peterburg, kjer se je vpisal v \xc5\xa1olo gardijskih podprapor\xc5\xa1\xc4\x8dakov in konjeni\xc5\xa1kih junkerjev. Lermontov je vsej Rusiji postal znan leta 1837, ko je napisal pesem Pesnikova smrt, v kateri ostro kritizira carski dvor, ker je po njegovem uredil, da je bil pisatelj in pesnik Pu\xc5\xa1kin ubit v dvoboju. S to pesmijo je izrazil vso \xc5\xbealost in jezo ruskega naroda, ki jo je hitro vzelo za svojo. Ko so oblasti izvedele, kdo je avtor pesmi, so Lermontova obto\xc5\xbeile, aretirale in poslale na Kavkaz. Vendar pa se je na pro\xc5\xa1njo njegove babice in sorodnikov leta 1838 vrnil v Sankt Peterburg. Umrl je v dvoboju, star komaj 27 let. _NEWLINE_Cenijo ga kot izjemno nadarjenega poeta, pisatelja in dramatika, vrednega naslednika Pu\xc5\xa1kina, ki je izpostavil in upodobil najbolj\xc5\xa1e izmed ruske tradicionalne literature.'